P r e d k l a d a c i a   s p r á v a

Ministerstvo pre správu a privatizáciu národného majetku SR predkladá vláde Slovenskej republiky návrh na zrušenie uznesenia vlády SR č. 1012 zo dňa 6.12.2000 a rozhodnutia vlády SR č. 1012/2000 o privatizácii časti zdravotníckeho zariadenia Fakultná nemocnica s poliklinikou  Trnava – časť Obvodné zdravotné stredisko Mozartova ul. č. 3, Trnava priamym predajom spoločnosti Centrum zdravia Prednádražie Trnava, s.r.o., so sídlom v Trnave, Mozartova 3.

Tento návrh predkladáme v zmysle § 10 ods. 15 zákona č. 92/1991 Zb. o podmienkach prevodu majetku štátu na iné osoby v znení neskorších predpisov, podľa ktorého rozhodnutie o privatizácii môže zrušiť orgán príslušný na jeho vydanie  v prípadoch, keď po vydaní rozhodnutia vyjdú dodatočne najavo skutočnosti, ktoré neboli známe v čase vydania rozhodnutia o privatizácii a mali by na pôvodné rozhodovanie o privatizácii podstatný vplyv.
Uznesením vlády SR č. 1012 zo dňa 6.12.2000 schválila vláda návrh na vydanie rozhodnutia o privatizácii časti zdravotníckeho zariadenia Fakultná nemocnica s poliklinikou  Trnava – časť Obvodné zdravotné stredisko Mozartova ul. č. 3, Trnava a vydala rozhodnutie o privatizácii predmetnej časti zdravotníckeho zariadenia. Vládou vydaným rozhodnutím č. 1012/2000 bola ako nadobúdateľ privatizovaného majetku určená spoločnosť Centrum zdravia Prednádražie Trnava, s.r.o., so sídlom  na  Mozartovej ul. č. 3 v Trnave.
Rozhodnutie o privatizácii č. 1012/2000 bolo následne odoslané Fondu národného majetku SR na realizáciu. Zmluva o predaji časti zdravotníckeho zariadenia nebola však na Fonde národného majetku SR zo strany kupujúceho podpísaná, a to na základe skutočností, ku ktorým došlo v čase po vydaní rozhodnutia o privatizácii a  ktoré boli dôvodom na pozastavenie realizácie uvedeného rozhodnutia.

Spoločnosť Centrum zdravia Prednádražie Trnava, s.r.o. doručila dňa 25.7.2001 na MSPNM SR list, v ktorom nás informovala, že v  mesiaci marec  2001 vznikla na budove Obvodného zdravotného strediska Mozartova 3, Trnava závažná havária vodovodného potrubia. Pri tejto havárii došlo k  masívnemu podmývaniu budovy teplou vodou a  pravdepodobne aj k porušeniu statiky budovy. Vzhľadom k  následkom havárie vodovodného potrubia došlo k závažnej  zmene technického stavu budovy obvodného zdravotného strediska, ktorá si vyžiada vynaloženie rozsiahlych investícií. Na základe tejto situácie prehodnotila spoločnosť Centrum zdravia Prednádražie Trnava, s.r.o. svoju účasť na privatizácii predmetného obvodného zdravotného strediska a  po rokovaní so zástupcami Mestského zastupiteľstva v Trnave navrhuje bezodplatný prevod Obvodného zdravotného strediska Mozartova 3, Trnava do vlastníctva mesta. Primátor mesta Trnava listom č. 2316/01 zo dňa 1.8.2001 vyjadril súhlas s bezodplatným prevodom Obvodného zdravotného strediska Mozartova 3, Trnava do majetku mesta.

Na základe vyššie uvedených skutočností pracovná komisia MSPNM SR na svojom rokovaní dňa 23.8.2001 odporučila predložiť vláde SR návrh na zrušenie rozhodnutia vlády Slovenskej republiky č. 1012/2000 o privatizácii časti zdravotníckeho zariadenia Fakultná nemocnica s poliklinikou  Trnava – časť Obvodné zdravotné stredisko Mozartova ul. č. 3, Trnava priamym predajom spoločnosti Centrum zdravia Prednádražie Trnava,  s.r.o.,  so  sídlom  v Trnave. Po zrušení uvedeného rozhodnutia vládou SR vydá MSPNM SR rozhodnutie o privatizácii predmetnej časti zdravotníckeho zariadenia bezodplatným prevodom do vlastníctva mesta Trnava.